b'\n_START_ARTICLE_\nValerianas Kuiby\xc5\xa1evas\n_START_SECTION_\nBiografija\n_START_PARAGRAPH_\nMok\xc4\x97si Karo medicinos akademijoje (i\xc5\xa1 jos 1906\xc2\xa0m. pa\xc5\xa1alintas u\xc5\xbe dalyvavim\xc4\x85 student\xc5\xb3 demonstracijoje). U\xc5\xbe dalyvavim\xc4\x85 bol\xc5\xa1evikin\xc4\x97je veikloje ne kart\xc4\x85 teistas, tremtyje buvo 7 metus. 1917\xc2\xa0m. tapo Samaros bol\xc5\xa1evik\xc5\xb3 organizacijos vadovu, miesto Tarybos pirmininku, vadovavo bol\xc5\xa1evikiniam sukilimui mieste. Buvo i\xc5\xa1rinktas \xc4\xaf Rusijos Steigiam\xc4\x85j\xc4\xaf susirinkim\xc4\x85. Prie\xc5\xa1inosi Bresto taikos sutarties sudarymui._NEWLINE_1918\xe2\x80\x931919\xc2\xa0m. dirbo propagandin\xc4\xaf darb\xc4\x85 Raudonojoje Armijoje. 1919\xe2\x80\x931920\xc2\xa0m. buvo Taryb\xc5\xb3 Rusijos pasiuntiniu marionetin\xc4\x97je Bucharos Liaudies Respublikoje. Nuo 1920\xc2\xa0m. u\xc5\xbe\xc4\x97m\xc4\x97 \xc4\xafvairias pareigas RTSFR vald\xc5\xbeios organuose: Auk\xc5\xa1\xc4\x8diausios liaudies \xc5\xabkio tarybos prezidiumo narys, Vyriausiosios elektros tiekimo valdybos vir\xc5\xa1ininkas. 1922\xe2\x80\x931923\xc2\xa0m.\xc2\xa0\xe2\x80\x93 Rusijos KP CK sekretorius. 1923\xe2\x80\x931926\xc2\xa0m.\xc2\xa0\xe2\x80\x93 Centrin\xc4\x97s kontrol\xc4\x97s komisijos pirmininkas, Darbinink\xc5\xb3 ir valstie\xc4\x8di\xc5\xb3 inspekcijos liaudies komisaras. 1926\xe2\x80\x931930\xc2\xa0m.\xc2\xa0\xe2\x80\x93 TSRS Auk\xc5\xa1\xc4\x8diausios liaudies \xc5\xabkio tarybos pirmininkas. 1930\xe2\x80\x931934\xc2\xa0m.\xc2\xa0\xe2\x80\x93 TSRS Gosplano pirmininkas ir TSRS Liaudies komisar\xc5\xb3 tarybos pirmininko bei Darbo ir gynybos tarybos pirmininko pavaduotojas, fakti\xc5\xa1kai vadovavo visai TSRS pramonei. Nuo 1934\xc2\xa0m.\xc2\xa0\xe2\x80\x93 Tarybin\xc4\x97s kontrol\xc4\x97s komisijos pirmininkas._NEWLINE_Mir\xc4\x97 nuo \xc5\xa1irdies sm\xc5\xabgio. Palaidotas prie Kremliaus sienos Maskvoje. Po mirties V. Kuiby\xc5\xa1evo vardas buvo pla\xc4\x8diai naudojamas tarybin\xc4\x97je propagandoje, vir\xc5\xa1 25 miest\xc5\xb3 (tarp j\xc5\xb3 Samara) ir gyvenvie\xc4\x8di\xc5\xb3, kanalas, gamyklos, kol\xc5\xabkiai, teatrai ir institutai pavadinti jo vardu._NEWLINE_V. Kuiby\xc5\xa1evo \xc5\xbemona bei brolis buvo represuoti.'